CELEX: 32020D0534
Language: sk
Date: 2020-04-16 00:00:00
Title: Vykonávacie rozhodnutie Komisie (EÚ) 2020/534 zo 16. apríla 2020, ktorým sa pozastavuje preskúmanie žiadostí o členstvo v existujúcich európskych referenčných sieťach (Text s významom pre EHP)

17.4.2020   
               
               
                  SK
               
               
                  Úradný vestník Európskej únie
               
               
                  L 119/18
               
            
         VYKONÁVACIE ROZHODNUTIE KOMISIE (EÚ) 2020/534
         zo 16. apríla 2020,
         ktorým sa pozastavuje preskúmanie žiadostí o členstvo v existujúcich európskych referenčných sieťach
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2011/24/EÚ z 9. marca 2011 o uplatňovaní práv pacientov pri cezhraničnej zdravotnej starostlivosti (1), a najmä na jej článok 12 ods. 4 písm. b) a c),
         keďže:
         
                     (1)
                  
                  
                     Vykonávacím rozhodnutím Komisie 2014/287/EÚ (2) sa stanovujú kritériá vytvárania a hodnotenia európskych referenčných sietí (ďalej len „siete“), schvaľovania a hodnotenia ich členov, ako aj kritériá na uľahčenie výmeny informácií a odborných znalostí v súvislosti s vytváraním a hodnotením takýchto sietí. Podľa článku 6 uvedeného rozhodnutia sa členské štáty vyzývajú, aby zriadili radu členských štátov, ktorá by rozhodovala o schválení alebo neschválení návrhov sietí, ich zložení a ukončení činnosti. Členské štáty zriadili radu členských štátov, ktorá následne v decembri 2016 schválila 23 sietí a jednu sieť vo februári 2017. Všetky siete začali svoju činnosť v roku 2017.
                  
               
                     (2)
                  
                  
                     Vykonávacím rozhodnutím Komisie (EÚ) 2019/1269 (3) sa zmenilo vykonávacie rozhodnutie 2014/287/EÚ a okrem iného sa ním zaviedla koncepcia rady pre každú jednotlivú sieť, ako aj lehoty, v rámci ktorých majú tieto rady vypracúvať svoje návrhy stanovísk a konečné stanoviská k žiadostiam o členstvo.
                  
               
                     (3)
                  
                  
                     V článku 8 vykonávacieho rozhodnutia 2014/287/EÚ sa tak stanovuje postup pre žiadosti o členstvo v existujúcich sieťach vrátane osobitných lehôt, ktoré majú dodržiavať rady sietí a žiadajúci poskytovatelia zdravotnej starostlivosti.
                  
               
                     (4)
                  
                  
                     V roku 2019 bola otvorená výzva na členstvo v existujúcich sieťach a v súčasnosti prebieha posudzovanie prijatých žiadostí.
                  
               
                     (5)
                  
                  
                     Z dôvodu vypuknutia pandémie COVID-19 je úsilie poskytovateľov zdravotnej starostlivosti a zdravotníckych pracovníkov v Únii v plnej miere zamerané na riešenie prebiehajúcej krízy v oblasti verejného zdravia. Komisia bola prostredníctvom viacerých žiadostí od rôznych rád sietí upozornená na to, že v dôsledku týchto výnimočných okolností nedokážu uvedené rady ani žiadatelia dodržať lehoty stanovené v článku 8 vykonávacieho rozhodnutia 2014/287/EÚ.
                  
               
                     (6)
                  
                  
                     S cieľom zabezpečiť, aby posudzovanie žiadostí mohlo po skončení výnimočných okolností súvisiacich s touto núdzovou situáciou v oblasti verejného zdravia riadne pokračovať, by sa preskúmanie žiadostí o členstvo v existujúcich sieťach, ktoré prebiehalo 31. marca 2020, malo pozastaviť od 1. apríla 2020 do 31. augusta 2020. Na zabezpečenie úplnej transparentnosti by mali útvary Komisie informovať všetky rady sietí, žiadateľov a členské štáty o predmetnom pozastavení a jeho dôvodoch.
                  
               
                     (7)
                  
                  
                     V záujme rozptýlenia neistoty súvisiacej s nevybavenými žiadosťami počas pandémie by toto rozhodnutie malo nadobudnúť účinnosť dňom nasledujúcim po jeho uverejnení.
                  
               
                     (8)
                  
                  
                     Z dôvodov právnej istoty by sa malo uplatňovať so spätnou účinnosťou od 1. apríla 2020.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného v zmysle článku 16 smernice 2011/24/EÚ,
                  
               PRIJALA TOTO ROZHODNUTIE:
         
            Článok 1
            Preskúmanie žiadostí o členstvo v existujúcich európskych referenčných sieťach, ktoré prebiehalo 31. marca 2020, sa pozastavuje od 1. apríla 2020 do 31. augusta 2020.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. apríla 2020.
         
         
            V Bruseli 16. apríla 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 88, 4.4.2011, s. 45.
         
            (2)  Vykonávacie rozhodnutie Komisie 2014/287/EÚ z 10. marca 2014, ktorým sa stanovujú kritériá vytvárania a hodnotenia európskych referenčných sietí, schvaľovania a hodnotenia ich členov, ako aj kritériá na uľahčenie výmeny informácií a odborných znalostí v súvislosti s vytváraním a hodnotením takýchto sietí (Ú. v. EÚ L 147, 17.5.2014, s. 79).
         
            (3)  Vykonávacie rozhodnutie Komisie (EÚ) 2019/1269 z 26. júla 2019, ktorým sa mení vykonávacie rozhodnutie 2014/287/EÚ, ktorým sa stanovujú kritériá vytvárania a hodnotenia európskych referenčných sietí, schvaľovania a hodnotenia ich členov, ako aj kritériá na uľahčenie výmeny informácií a odborných poznatkov v súvislosti s vytváraním a hodnotením takýchto sietí (Ú. v. EÚ L 200, 29.7.2019, s. 35).